Kokoomuksen kansanedustaja Juhana Vartiainen sanoo HS:n Lauantaivieras-haastattelussa, että eduskunnan ja hallituksen pitäisi ymmärtää tehdä lisätoimia, jos nopean kasvun halutaan jatkuvan.

”Tässäkin talossa on se väärinkäsitys, että kun kasvu on kerran käynnistynyt, se jatkuu kuin pallo, joka on pantu vierimään”, sanoo kansanedustaja Juhana Vartiainen (kok) eduskunnan lisärakennuksen kahvilassa.

Viimeksi tällä viikolla eduskunnassa väiteltiin, miten paljon nykyinen hallitus on vaikuttanut siihen, että Suomen talous on vihdoin noussut taantumasta. Vartiaisesta olisi innostavampaa keskittyä siihen, miten pitkään nykyinen nopea kasvu saataisiin jatkumaan.